Polisie sleep glo voete met Mia se moordsaakMia Botha (Foto via Facebook) Meer as ses weke ná die moord op die vierjarige Mia Botha van die Paarl, Wes-Kaap, is daar skynbaar steeds geen vordering in die polisie se ondersoek nie. Boonop weier die polisie glo om die talle vrae wat die kleuter se geliefdes het te beantwoord. “Dit is ŉ absolute skande dat die polisie die bedroefde ouers van ŉ vermoorde dogtertjie so martel,” sê Kaylynn Palm, aksiesentrumkoördineerder van Action Society. Volgens Palm weier die polisie nou al weke lank om Mia se ouers of Action Society enige terugvoer oor die moordsaak te gee. Action Society het ŉ mandaat van die Botha-familie ontvang om namens die familie toesig te hou oor die vordering van die saak en vervolging van die beskuldiges. “Ons het die polisie se prosesse gerespekteer, maar daar is soveel aanduidings dat die polisie hulle voete sleep. Ons kan nie stilbly nie, nie ten koste van Mia se ouers en haar nagedagtenis nie.” Weens die gesloer het Action Society hom nou tot die Wes-Kaapse polisiekommissaris se kantoor gewend en gevra dat die kommissaris by die ondersoek intree. Die drukgroep eis nou duidelikheid oor die inhegtenisneming en eindelike vrylating van twee verdagtes kort nadat Mia se liggaam gevind is. Die verdagtes sou op 30 September in die Paarl-landdroshof verskyn, maar is tot dusver nog nie formeel aangekla of voor die hof gebring nie. “Verder wil ons weet of enige ander verdagtes geïdentifiseer is, of die polisie alle moontlike leidrade opgevolg het en wat presies die saak laat sloer,” sê Palm. “As die vertraging in die ondersoek met die DNS-resultate te doen het, wil ons weet of die DNS-agterstand enige rol speel om te keer dat geregtigheid vir Mia geskied. As DNS op haar liggaam gevind is, kan dit gebruik word om ŉ verdagte te identifiseer, maar as daar ŉ verwerkingsvertraging is, kan dit die hele saak vertraag. Gevolglik kan die moordenaar vry rondloop en ŉ ander kleuter aanval. Dit is onaanvaarbaar.” Maroela Media het navraag oor Mia se saak aan die polisie gerig en die terugvoer sal bygewerk word sodra dit ontvang word. Ao. Joseph Swartbooi, polisiewoordvoerder, het egter destyds aan Maroela Media gesê dat die polisie geen inligting oor die omstandighede rakende die ondersoek bekend kan maak nie, omdat die ondersoek in ŉ sensitiewe stadium is. (Foto: Willys & Gallico Funeral Services, Facebook)